Πρωτάθλημα καλαθοσφαίρισης ανδρών Elite League 2024-2025

Η **Elite League 2024–2025** ήταν η 3η διοργάνωση από τη μετονομασία της Α2 Εθνικής Κατηγορίας Ανδρών ως Elite League και η 39η διοργάνωση από την καθιέρωση της πυραμίδας των 4 Εθνικών Κατηγοριών στη σφαίρα της ελληνικής καλαθοσφαίρισης. Διοργανώτρια αρχή του πρωταθλήματος ήταν η Ελληνική Ομοσπονδία Καλαθοσφαίρισης.

## Συμμετέχοντες
Κατά την αγωνιστική περίοδο 2024–2025 η Elite League φιλοξένησε 16 συλλόγους οι οποίοι συγκρότησαν έναν και μοναδικό όμιλο. Οι σύλλογοι αναμετρήθηκαν μεταξύ τους σταυρωτά, 2 φορές ανά ζεύγος, σε 30 αγωνιστικές. Μόλις η κανονική περίοδος ολοκληρώθηκε, ακολούθησε η πολύπλοκη διαδικασία των Play In, Play Off και Play Out ώστε να διαμορφωθεί η τελική κατάταξη της χρονιάς.

Με δεδομένο ότι 2 ομάδες θα υποβιβαστούν το καλοκαίρι του 2025 από τη Greek Basketball League (Α1 Εθνική Κατηγορία), από την Elite League εισιτήριο ανόδου έλαβαν αντίστοιχα 2 Ομάδες, ο Α.Ο. Μυκόνου ως πρωταθλητής και ο Ηρακλής ως δεύτερος, όπως προέκυψαν μέσω του Final 4. Τον υποβιβασμό γνώρισαν η Νήαρ Ηστ Καισαριανής και ο Έσπερος Λαμίας ως οι 2 τελευταίες ομάδες της βαθμολογικής κατάταξης της κανονικής περιόδου, καθώς και ο Γ.Σ. Ελευθερούπολης και η Χ.Α.Ν. Θεσσαλονίκης ως οι 2 ομάδες που προέκυψαν από τα Play Out.

Η συμμετοχή των ομάδων της Elite League σε αγώνες του Κυπέλλου Ελλάδας 2024–2025 ήταν προαιρετική. Οι σύλλογοι που δήλωσαν συμμετοχή ξεκίνησαν απευθείας στη Β΄ Φάση. Το Κύπελλο που απονέμεται στην Γ΄ Φάση, μεταξύ των ομάδων όλων των εθνικών κατηγοριών πλην των συμμετεχόντων στην Greek Basketball League, γνωστό ως «UNICEF Trophy», κατέκτησε η Ν.Ε. Μεγαρίδος, κερδίζοντας επιπλέον μία θέση στο Final 8 του Κυπέλλου Ελλάδας 2024–2025.

Στο Πρωτάθλημα της Εlite League δικαίωμα συμμετοχής ανά ομάδα είχαν μέχρι 2 αλλοδαποί αθλητές με ελεύθερο χρόνο συμμετοχής. Στην περίπτωση των 2 αλλοδαπών αθλητών, τότε υποχρεωτικά θα πρέπει να είχαν συμμετοχή στη δωδεκάδα 2 αθλητές κάτω των 23 ετών.

Την προηγούμενη αγωνιστική περίοδο, 2023-24, τον τίτλο του Πρωταθλητή είχε κατακτήσει ο Μίλων. Ο τελευταίος, εντούτοις, αποσύρθηκε εθελοντικά προτιμώντας να αγωνιστεί στην ανώτερη ερασιτεχνική κατηγορία. Τη μοναδική θέση στην Basket League κάλυψε τελικά έτερη ομάδα της Νέας Σμύρνης, ο Πανιώνιος, που μέσω της διαδικασίας των Play-offs είχε καταλάβει τη δεύτερη θέση. Απευθείας υποβιβασμό είχαν γνωρίσει οι δύο ουραγοί της βαθμολογικής κατάταξης της Κανονικής Περιόδου, Αμύντας Υμηττού και Χαρίλαος Τρικούπης Μεσολογγίου  (ο δεύτερος αποχώρησε εντελώς από τα πανελλαδικά Πρωταθλήματα το καλοκαίρι). Μέσω της διαδικασίας των Play-Outs υποβιβάστηκαν επιπλέον ο Έσπερος Λαμίας  και ο Αίας Ευόσμου.

Από την Basket League δεν απορροφήθηκαν οι υποβιβασθέντες στην Elite League, καθώς ο μοναδικός σύλλογος που έχασε τη θέση του, ο ουραγός Απόλλων Πατρών, μεταπήδησε απευθείας στις αμιγώς ερασιτεχνικές Κατηγορίες προκειμένου να μπορέσει να διαλύσει την Κ.Α.Ε. Προς κάλυψη των θέσεων που εκκένωσαν οι Μίλωνας και Πανιώνιος, η Ομοσπονδία αποφάσισε να αφήσει τις ανδρικές ομάδες καλαθοσφαίρισης χαμηλότερων κατηγοριών να δηλώσουν ελεύθερα το ενδιαφέρον τους για συμμετοχή στο Πρωτάθλημα μέσω wild card, αρκεί να είχαν οικονομική ευρωστία και τις κατάλληλες κτιριακές υποδομές. Τις Wild Card παραχώρησε τελικά στις ομάδες Βίκος Φalcons (ηττημένο των Play-Offs της αμέσως κατώτερης Κατηγορίας) και στον Έσπερο Λαμίας (που τελικά παρέμεινε στην Elite League). Τις τέσσερις θέσεις που άφησαν κενές οι ομάδες που υποβιβάστηκαν εξαιτίας των φτωχών τους αγωνιστικών επιδόσεων αντικατέστησαν οι Πρωταθλητές των τριών ομίλων της National League 1 συν μία ομάδα ακόμη από τη διαδικασία των Play-Offs, δηλαδή οι: Πρωτέας Βούλας, Χ.Α.Ν.Θ., Νήαρ Ηστ  και Trikala Basket.

Τον Ιούνιο του 2019 η διοίκηση του Αθλητικού Ομίλου Τρίκαλα ανακοίνωσε την ίδρυση και τη λειτουργία τμήματος καλαθοσφαίρισης για πρώτη φορά στην ιστορία του σωματείου. Προς τον σκοπό αυτό συμφωνήθηκε η μετονομασία του Α.Σ. Μάγοι Τρικάλων σε «Αθλητικός Οργανισμός Τρίκαλα». Ο Αθλητικός Οργανισμός Τρίκαλα αγωνίζεται με τα χρώματα και με το έμβλημα του Αθλητικού Ομίλου Τρίκαλα. Τον Αύγουστο του 2021 ανακοινώθηκε η σύμπραξη του Α.Ο. Αίολος Τρικάλων (ίδρυση 1993) και του Γυμναστικού Συλλόγου Γόμφων (ίδρυση 1988) με στόχο τη δημιουργία μίας ανταγωνιστικής ομάδας η οποία θα συμμετείχε στο πρωτάθλημα της Β΄ Εθνικής. Στο τέλος Μαΐου του 2022 ανακοινώθηκε πως στο σχήμα θα προσχωρούσε με το ίδιο σκεπτικό η έτερη ομάδα της πόλης, η Α.Μ. Ίκαροι Τρικάλων η οποία αγωνιζόταν στην ίδια εθνική κατηγορία. Κατόπιν ψηφοφορίας μέσω διαδικτύου επιλέχθηκε το σήμα του νεοσύστατου σωματείου, καθώς και η ονομασία «Trikala Basket». Τον Αύγουστο του 2022 ανακοινώθηκε ότι το τμήμα καλαθοσφαίρισης της Αθλητικής Ένωσης Τρικάλων θα ετίθετο υπό την σκέπη νέας τρικαλινής ομάδας με σκοπό να λειτουργήσει ως αναπτυξιακή ομάδα, ως προθάλαμος ταλαντούχων αθλητών ώστε να πάρουν τις πρώτες τους εμπειρίες. Στους βαθμολογικούς πίνακες της Ε.Ο.Κ. τα Trikala Basket εμφανίζονταν με τα νομικά στοιχεία της Α.Μ. Ίκαροι Τρικάλων. Τον Αύγουστο του 2024 ανακοινώθηκε από κοινού η σύμπραξη του σωματείου Trikala Basket με τον Αθλητικό Οργανισμό Τρίκαλα, με σκοπό οι κυανέρυθροι να αγωνιστούν στην Elite League, διότι τα Trikala Basket είχαν προβιβαστεί στην Elite League. Προς τον σκοπό αυτό συμφωνήθηκε η μετονομασία του Trikala Basket σε «Αθλητικός Όμιλος Τρίκαλα Basket». Στους βαθμολογικούς πίνακες της Ε.Ο.Κ. ο Α.Ο. Τρίκαλα Basket εμφανίζεται με τα νομικά στοιχεία της Α.Μ. Ίκαροι Τρικάλων. Ο Αθλητικός Οργανισμός Τρίκαλα αποσύρθηκε από το πρωτάθλημα της National League 1.

Στις 20 Ιουλίου 2022 ανακοινώθηκε η συμφωνία μεταξύ των ανδρικών τμημάτων καλαθοσφαίρισης του Γ.Σ. Ηρακλής Θεσσαλονίκης και του Γ.Σ. Ερμή Επαρχίας Αγιάς. Η ομάδα της Αγιάς Λάρισας συνεχίζει να χρησιμοποιεί την επωνυμία «Γυμναστικός Σύλλογος Επαρχίας Αγιάς ο Ερμής», αλλά χρησιμοποιεί το έμβλημα και τα χρώματα του Γ.Σ. Ηρακλής Θεσσαλονίκης και έχει ως αγωνιστική έδρα το Ιβανώφειο Κλειστό Γυμναστήριο. Από την αγωνιστική περίοδο 2022–2023 έως τις 3 Απριλίου 2025 το ανδρικό τμήμα καλαθοσφαίρισης αγωνιζόταν στην Α2 Εθνική Κατηγορία (Elite League), διαθέτοντας το νομικό πρόσωπο της καλαθοσφαιρικής ανώνυμης εταιρείας, με την επωνυμία «Γυμναστικός Σύλλογος Αγιάς Ερμής Καλαθοσφαιρική Ανώνυμη Εταιρεία» και με τον διακριτικό τίτλο «Ηρακλής 2022 Κ.Α.Ε.». Στις 4 Απριλίου 2025 καταχωρίσθηκε στο Γενικό Εμπορικό Μητρώο (Γ.Ε.ΜΗ.) η εγκριτική απόφαση του Επιμελητηρίου Λάρισας το οποίο ενέκρινε το πρακτικό της 22 Μαρτίου 2025 της έκτακτης αυτόκλητης καθολικής γενικής συνέλευσης των μετόχων της ανώνυμης εταιρείας με την επωνυμία «Γυμναστικός Σύλλογος Αγιάς Ερμής Καλαθοσφαιρική Ανώνυμη Εταιρεία» με τo οποίo αποφασίστηκαν οι τροποποιήσεις του άρθρου 1 (περί επωνυμίας και διακριτικού τίτλου) και του άρθρου 3 (περί έδρας), καθώς και η τροποποίηση και η κωδικοποίηση του καταστατικού της με τη νέα επωνυμία «Γυμναστικός Σύλλογος Αγιάς Ηρακλής Καλαθοσφαιρική Ανώνυμη Εταιρεία» και με τον νέο διακριτικό τίτλο «Ηρακλής Κ.Α.Ε.». Στους βαθμολογικούς πίνακες της Ε.Ο.Κ. η Κ.Α.Ε. Ηρακλής εμφανίζεται με τα νομικά στοιχεία της Κ.Α.Ε. Γ.Σ. Ερμής Αγιάς.

Κλείνοντας, οι ομάδες που συνεχίζουν στην Elite League σε συνέχεια της περσινής τους πορείας είναι οι: Ελευθερούπολη, Μεγαρίδα,  Ηρακλής Θεσσαλονίκης, Κόροιβος Αμαλιάδας, Ερμής Σχηματαρίου, Δόξα Λευκάδας, Παπάγου, Μύκονος, Πανερυθραϊκός και Ψυχικό.

Οι ομάδες που αποτελούσαν το δυναμικό της Elite League 2024–2025 ήταν με αλφαβητική σειρά οι ακόλουθες:





;Σημειώσεις:

**α.**  Το ρόλο του προπονητή στους Βίκος Φalcons ανέλαβε μέχρι τα τέλη Οκτωβρίου ο Ηλίας Μούτσιος. Ακολούθως παρέδωσε τη σκυτάλη στο Μιχάλη (Μάικ) Κουρή.
**β.**  Την τεχνική ηγεσία του Ηρακλή Θεσσαλονίκης διατηρούσε μέχρι τα μέσα Οκτωβρίου ο Βόσνιος προπονητής Πέταρ Άλεξιτς. Δέκα ημέρες αργότερα ανακοινώθηκε η αντικατάστασή του από το Χάρη Μαρκόπουλο.
**γ.**  Μέχρι τα τέλη Νοεμβρίου την ομάδα της Νήαρ Ηστ κατηύθυνε από τον πάγκο ο Πέτρος Καραμπάς. Στις αρχές Δεκέμβρη ανακοινώθηκε η ανάληψη της τεχνικής ηγεσίας από το Γιώργο Σκαραφίγκα.


## Κανονική Περίοδος
Η κανονική περίοδος του πρωταθλήματος διεξήχθη από τις 5 Οκτωβρίου 2024 μέχρι τις 5 Απριλίου 2025. Τα συμμετέχοντα σωματεία αναμετρήθηκαν ανά ζεύγη δύο φορές, μία με την ιδιότητα του οικοδεσπότη και μία με του φιλοξενουμένου. Η κλήρωση για την κατάρτιση του προγράμματος πραγματοποιήθηκε στις 23 Ιουλίου 2024 στην Αθήνα. Το πρόγραμμα και τα αποτελέσματα των αναμετρήσεων είναι τα ακόλουθα:

### Αγωνιστικές

### Βαθμολογία

### Αποτελέσματα

## Play In
Οι αγώνες των Play In για τίς θέσεις 7–10 διεξήχθησαν στις 9 Απριλίου 2025. Ο αγώνας των Play In για τις θέσεις 8–9 διεξήχθη στις 12 Απριλίου 2025.

## Play Out
Οι αγώνες των Play Out για τίς θέσεις 11–14 διεξήχθησαν στις 9 Απριλίου 2025 και τις 12 Απριλίου 2025.

## Play Off
Οι αγώνες των Play Off για τίς θέσεις 1–8 διεξήχθησαν από τις 15 Απριλίου 2025 μέχρι τις 26 Απριλίου 2025.

## Final 4
Οι αγώνες του Final 4 για τίς θέσεις 2–4 και 1–2 διεξήχθησαν στις 8 Μαΐου 2025. Ο αγώνας του Final 4 για τις θέσεις 2–3 διεξήχθη στις 10 Μαΐου 2025.

## Τελική Κατάταξη

## Παραπομπές


## Πηγές
* «Βαθμολογία και Αποτελέσματα Πρωταθλήματος Elite League Ανδρών 2024-2025», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* Βαθμολογία Κανονικής Περιόδου, eokbasket.sportstats.gr
* Αγώνες Κανονικής Περιόδου, eokbasket.sportstats.gr
* Αγώνες play off, play in & play out, eokbasket.sportstats.gr
* Αγώνες Final 4, eokbasket.sportstats.gr
* «Ειδική Προκήρυξη Πρωταθλήματος Elite League Ανδρών 2024-2025», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 

## Εξωτερικοί σύνδεσμοι
* 

Κατηγορία:Α2 εθνική κατηγορία καλαθοσφαίρισης ανδρών
Πρωταθλημα Ελλαδος Α2 Ανδρών 2024 2025
Πρωταθλημα Ελλαδος Α2 Ανδρών 2024 2025